
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	31 martie 2009

	Nr.
	27/395


R A P O R T

asupra propunerii legislative pentru modificarea şi completarea Anexei Hotărârii de Guvern nr.1550/2004 privind efectuarea operaţiunilor de evaluare în vederea recalculării pensiilor din sistemul public, stabilite în fostul sistem al asigurărilor sociale de stat potrivit legislaţiei anterioare datei de 1 aprilie 2001, în conformitate cu principiile Legii nr.19/2000
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 622 din 8 octombrie 2008, cu dezbaterea pe fond, în procedură obişnuită, a propunerii legislative pentru modificarea şi completarea Anexei Hotărârii de Guvern nr.1550/2004 privind efectuarea operaţiunilor de evaluare în vederea recalculării pensiilor din sistemul public, stabilite în fostul sistem al asigurărilor sociale de stat potrivit legislaţiei anterioare datei de 1 aprilie 2001, în conformitate cu principiile Legii nr.19/2000.
La întocmirea prezentului raport Comisia a avut în vedere:

· avizul negativ al Consiliului Legislativ (nr.596/19.05.2008)

· avizul negativ al Consiliului Economic şi Social (nr.1204/17.06.2008)
· avizul negativ al Comisiei juridice, de disciplină şi imunităţi (nr.31/981/27.01.2009)

· avizul negativ al Comisiei pentru egalitatea de şanse pentru femei şi bărbaţi (nr.37/22/02.02.2009)

· avizul negativ al Comisiei pentru buget, finanţe şi bănci (nr.22/461/05.03.2009)

· punctele de vedere negative ale Guvernului (nr.2376 din 29.09.2008 şi nr.91/552/DRP din 10.02.2009)
· punctul de vedere negativ al Ministerului Finanţelor Publice (nr.15718 din 03.03.2009).

Propunerea legislativă are ca obiect de reglementare modificarea şi completarea Anexei la Hotărârea Guvernului nr.1550/2004, prin care se aprobă Normele metodologice de evaluare a pensiilor din sistemul public, stabilite în fostul sistem al asigurărilor sociale de stat potrivit legislaţiei anterioare datei de 1 aprilie 2001, în vederea recalculării în conformitate cu principiile Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare.
Comisia propune Plenului Camerei Deputaţilor respingerea iniţiativei legislative din următoarele considerente:

· hotărârile de Guvern sunt acte ale puterii executive şi pot fi modificate numai printr-un alt act al puterii executive. Prin emiterea hotărârilor, Guvernul îşi exercită rolul constituţional privind conducerea generală a administraţiei publice.
· textele subsecvente pct.IV – XI, de modificare şi completare a articolelor 42, 44, 77, 87, 88, 164, 167 sunt fără obiect, întrucât anexa la H.G. nr.1550/2004 conţine doar 20 de articole, ale căror dispoziţii reglementează alt domeniu decât cel propus în iniţiativa legislativă. Totodată, precizăm că articolele mai sus menţionate se regăsesc 
într-un alt act normativ, respectiv Legea nr.19/2000, care nu face obiectul prezentei iniţiative legislative.

· unele texte propuse în actul modificator sunt identice cu textul aflat în vigoare, iar soluţia legislativă a rămas fără obiect.

· textul propus pentru alin.(3) al art.2 încalcă principiul neretroactivităţii legii, întrucât pentru perioada 1 iulie 1977 – 31 martie 2001 s-a aplicat legislaţia în vigoare la acea dată.

· iniţiativa nu răspunde exigenţelor de tehnică legislativă prevăzute în Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.

Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 25 martie 2009 au participat, în conformitate cu prevederile art.55 din Regulamentul Camerei Deputaţilor:

· d-na Georgeta Jugănaru – director, Ministerul Muncii, Familiei şi Protecţiei Sociale
· d-l Cristin Ilie – consilier, Ministerul Finanţelor Publice.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 30 septembrie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ






Întocmit,

Consultant Lidia-Ana VLĂDESCU

